เงินบาทแข็งค่าที่สุดในรอบ16ปี
ในรอบสัปดาห์ที่ผ่านมา แวดวงการเงินให้ความสำคัญติดตามความเคลื่อนไหวค่าเงินบาทแข็งเป็นพิเศษ เนื่องจากวันที่ 20 มี.ค.ที่ผ่านมา
24 มี.ค. 2556

ในรอบสัปดาห์ที่ผ่านมา แวดวงการเงินให้ความสำคัญติดตามความเคลื่อนไหวค่าเงินบาทแข็งเป็นพิเศษ เนื่องจากวันที่ 20 มี.ค.ที่ผ่านมา 
เงินบาทแข็งค่าอย่างรวดเร็วปิดที่ 29.10-29.13 บาทต่อเหรียญสหรัฐ นับว่าแข็งค่าที่สุดในรอบ 16 ปี และแนวโน้มในสัปดาห์นี้มีโอกาสหลุด 29 บาท
เงินบาทแข็งค่ากู่ไม่กลับ 
ที่ประชุมคณะรัฐมนตรี (ครม.) เศรษฐกิจ เมื่อวันที่ 20 มี.ค. ได้หารือเรื่องสถานการณ์ค่าเงินบาทเป็นหัวข้อหลัก โดย ประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ก็ยอมรับว่า เงินบาทแข็งค่าขึ้นมากและรวดเร็วมาก แต่ก็ไม่ได้ระบุชัดว่าจะมีท่าทีอย่างไรในการแก้ไข นายกรัฐมนตรีในฐานะประธานในที่ประชุมมีมติมอบหมายให้ ธปท.ดูแลค่าเงินอย่างใกล้ชิด นอกจากนี้ยังสั่งการให้ทุกหน่วยงานจัดเตรียมข้อมูลและมาตรการต่างๆ ในการดูแลค่าเงินบาทมาเสนอเพิ่มเติมในสัปดาห์หน้า




 
ทางด้าน กิตติรัตน์ ณ ระนอง รองนายกฯ และรมว.คลัง ยืนยันว่า รัฐบาลไม่มีแนวคิดจะใช้มาตรการภาษีมาควบคุมการไหลเข้า-ออกของเงินทุนต่างประเทศ เพราะจะทำให้เสียความเชื่อมั่นในระยะยาว 
ขณะที่ตลาดการเงินยังมีความกังวลเรื่องมาตรการที่จะออกมาและพุ่งเป้าไปที่ตราสารหนี้ระยะสั้น 
เสนอใช้ภาษีสกัดเงินร้อน
ชาติชัย พาราสุข รองกรรมการผู้จัดการ บริษัท ไทยสมุทรประกันชีวิต กล่าวว่า การแก้ไขการเก็งกำไรค่าเงินบาทในขณะนี้ ทางที่ดีที่สุดคือการใช้มาตรการควบคุมเงินทุนไหลเข้า เก็บภาษีกำไรจากค่าเงินของนักลงทุนต่างชาติ ซึ่งภาษีนี้จะยกเว้นการทำรายการปกติสำหรับผู้ที่ทำธุรกิจเกี่ยวกับการท่องเที่ยว 
“มาตรการนี้ถือว่าไม่แรงและยอมรับได้ นักลงทุนควรได้กำไรจากสิ่งที่ลงทุน เช่น พันธบัตร ไม่ใช่หวังกำไรจากอัตราแลกเปลี่ยน แต่ขณะนี้ทั้ง ธปท.และกระทรวงการคลังต่างคุมเชิงไม่ทำอะไร ทำให้นักเก็งกำไรถล่มค่าเงินอย่างต่อเนื่อง” ชาติชัย กล่าว 
ม.ร.ว.ปรีดิยาธร เทวกุล อดีตรองนายกฯ และ รมว.คลัง กล่าวว่า มาตรการเก็บภาษีเงินทุนไหลเข้าเป็นมาตรการที่ง่ายที่สุด ไม่มีความยุ่งยาก และมีคำอธิบายสำหรับนักลงทุนต่างชาติ เพราะมีหลายประเทศที่ใช้แล้ว รวมทั้งกองทุนการเงินระหว่างประเทศ (ไอเอ็มเอฟ) ก็ยอมรับการใช้มาตรการนี้ ส่วนจะใช้มาตรการอะไรทั้ง รมว.คลัง และผู้ว่าการ ธปท. ต้องปรองดองและพูดคุยกันว่าจะใช้มาตรการใดจึงจะดีที่สุด 
สารพัดข่าวทุบหุ้นร่วง 4 วันติด 112 จุด
ความกังวลเรื่องมาตรการที่จะออกบรรเทาปัญหาเงินบาทแข็งค่า ผสมโรงกับข่าววิกฤตการเงินของประเทศไซปรัสและข่าวลือภายในประเทศหลายเรื่อง ส่งผลกระทบต่อตลาดหุ้นอย่างหนัก โดยเริ่มตั้งแต่วันที่ 19 มี.ค. หลังจากดัชนีทะยานขึ้นไปทะลุ 1,600 จุด เพียงพริบตาเดียวก็มีแรงขายถล่มตลาดวันนั้นร่วงแรงถึง 23.40 จุด และวันต่อๆไปก็ยังยืนไม่หยุดจนมาทรุดหนักในวันที่ 22 มี.ค. เพราะนักลงทุนตื่นตระหนกชิงขายหุ้นออกมามาก รวมถึงแรงขายจากโปรแกรมเทรดของโบรกเกอร์ ทำให้ดัชนีปิดที่ 1,478.97 จุด รูดลง 50.55 จุด รวม 4 วัน ดัชนีรูดมหาราชรวม 112.68 จุด หรือปรับตัวลงแรงถึง 7.07% โดยมีมูลค่าการซื้อขายมากเป็นประวัติการณ์ 101,361.64 ล้านบาท สูงที่สุดในรอบ 38 ปี นับตั้งแต่ก่อตั้งตลาดหลักทรัพย์




 
จรัมพร โชติกเสถียร กรรมการและผู้จัดการตลาดหลักทรัพย์ กล่าวว่า ดัชนีหุ้นที่รูดลงแรงวันศุกร์ที่ผ่านมาเกิดจากแรงขายทำกำไร หลังจากตลาดขึ้นมามาก รวมถึงความกังวลจากจ่าวต่างๆ ส่วนการบังคับขายหุ้นหรือฟอร์ซเซลและการใช้โปรแกรมเทรดของโบรกเกอร์ไม่ได้มากอย่างมีนัยสำคัญ
แจกปันผลสูงกว่า 3 แสนล้าน
ตลาดหุ้นไทยทรุดหนักกว่าตลาดหุ้นเพื่อนบ้าน แม้ว่าบริษัทจดทะเบียน (บจ.) ประกาศจ่ายเงินปันผลปี 2555 สูงก็ตาม โดยบริษัท 357 แห่ง แจกเงินปันผลรวม 341,407 ล้านบาท คิดเป็นอัตราตอบแทนอยู่ที่ 2.77% และอัตราการจ่ายเงินปันผล 47.02% ใกล้เคียงกับปี 2554 ที่มีการจ่ายเงินปันผลรวม 344,835 ล้านบาท 
ครม.เดินเครื่องกู้ 2.2 ล้านล้าน
ที่ประชุม ครม.เมื่อวันที่ 19 มี.ค. มีมติเห็นชอบให้ร่าง พ.ร.บ.ให้อำนาจกระทรวงการคลังกู้เงินเพื่อการพัฒนาโครงสร้างพื้นฐานด้านคมนาคมขนส่งของประเทศ พ.ศ.... มูลค่า 2 ล้านล้านบาท โดย รมว.คลัง ยืนยันว่า แม้กู้แล้วหนี้สาธารณะก็ยังไม่เกิน 50% ของผลิตภัณฑ์มวลรวมภายในประเทศ (จีดีพี) และเชื่อว่าจะชำระหนี้หมดตามแผน 2.2 ล้านล้านบาท ภายใน 50 ปี โดยจะนำเข้าพิจารณาในสภาผู้แทนราษฎรอีกครั้งวันที่ 28-29 มี.ค.นี้